ნიკოლაი ბასოვი

ნიკოლაი გენადიშ სქი ბასოვი (რუს. Никола́й Генна́диевич Ба́сов; დ. 14 ქირსეთუთა, 1922, უსმანი, ტამბოვიშ გუბერნია, რსფსრ — ღ. 1 კვირკვე, 2001, მოსკოვი, რუსეთი) — რუსი ფიზიკოსი. კვანტური ელექტრონიკაშ დარგის ბასოვიშ ფუნდამენტურ რკვიებეფქ მიშეღჷ დიდი თია ლაზერიშ დო მაზერიშ გოვითარაფაშა. ჸათე მეჭირინაფეფიშ გეშა გინოჩეს ნობელიშ პრემია ფიზიკაშ დარგის 1964 წანას. ბასოვიქ პრემია მიპალუ ჩარლზ ტაუნსი დო ალექსანდრე პროხოროვიწკჷმა ართო.

დებადჷ ნოღა უსმანს. გურაფულენდჷ ვორონეჟიშ სკოლას. 1943 წანაშე მონაწილენდჷ მაჟირა მოსოფელიშ ლჷმას. ლჷმაშ თებაშ უკულ, ბასოვიქ გურაფა გაგინძორჷ მოსკოვიშ ინჟინერული ფიზიკაშ ინსტიტუტის, ნამუთ გათუ 1950 წანას. ოკანდიდატე დისერტაცია თხილუ 1953 წანას დო ოდოქტორე 1956 წანას. 1950-იან წანეფიშე ბასოვი მუშენდჷ ლებედევიშ ჯოხონობაშ ფიზიკაშ ინსტიტუტის დო რდჷ ჸათე ინსტიტუტიშ კვანტური რადიოფიზიკაშ ლაბორატორიაშ დირექტორი.

1950-იან წანეფიშე ბასოვიქ დო პროხოროვიქ წჷმარინეს მოლეკულური ოსცილატორიშ იდეა დო მალეს ეიოგეს ოსცილატორი, ნამუშ მექანიზმი გერსხილი რდჷ ამიაკის. ბასოვიშ დო პროხოროვიშ ეგაფილი ჸათე კონსტიტუცია რდჷ მაზერიშ ართ-ართი ფორმა. უკულიან პერიოდეფს, ბასოვი მოღალენდჷ ლაზერიშ გოვითარაფაშო. 1955 წანას თიქ ეიოგჷ სუმდონიანი ლაზერი. 1959 წანას ბასოვიქ წჷმარინუ პროექტი გვერდოგამტარეფიშ (ინგლ. semiconductor) ლაზერიშ, ნამუთ თიქ კოლეგეფიწკჷმა ართო ეიოგჷ 1963 წანას.

ნიკოლაი ბასოვი 1951 წანაშე ოკათუდჷ პოლიტიკას. ბასოვი ნობელიშ პრემიაშ გარდა რდჷ შხვადოშხვა პრემიეფიშ დო ჯილდოეფიშ ლაურეატი. ღურუ 2001 წანაშ 1 კვირკვეს, 78 წანერქ. დასაფულებური რე მოსკოვს, ნოვოდევიჩიშ სასაფლას.

რესურსეფი ინტერნეტის
 ნიკოლაი ბასოვი ენციკლოპედია ბრიტანიკას 
 ნიკოლაი ბასოვი Nobelprize.org-ის
 ბიოგრაფიული ფაქტეფი (რუსულო)
 ნიკოლაი ბასოვიშ სასაფლა

კატეგორია:რუსეფი
კატეგორია:რუსი ფიზიკოსეფი
კატეგორია:ნობელიშ პრემიაშ ლაურეატეფი
კატეგორია:ნობელიშ პრემიაშ ლაურეატეფი ფიზიკაშ დარგის
კატეგორია:რუსი ნობელიშ პრემიაშ ლაურეატეფი